Гулдасташо Имроншоев

Гулдасташо Имроншоев () — давлатмарди тоҷик, генерал-майори милитсия, иҷрокунандаи вазифаи Вазири корҳои дохилии Ҷумҳурии Тоҷикистон (аз май то ноябри соли 1992).

 Зиндагинома 
Гулдастшо Имроншоев 10 январи соли 1953 дар деҳаи Равмеди ноҳияи Рӯшони ВМКБ дар оилаи хизматчӣ таваллуд шудааст. Мактаби 8-соларо дар деҳааш соли 1968 ва интернати ноҳияи Рӯшонро соли 1970 ба охир расонида, сипас барои таҳсил ба шаҳри Душанбе рафтааст. Солҳои 1970—1974 донишҷӯйи Институти давлатии омӯзгории шаҳри Душанбе ба номи Т. Г. Шевченко буд.

 Корнома 
Солҳои 1974—1975 фаъолияташро ба сифати муаллими таърихи Омӯзишгоҳи касбӣ-техникии № 7-и шаҳри Душанбе оғоз кардааст. Сипас муддати як сол дар сафи Қувваҳои мусаллаҳи ИҶШС хизмат карда, баъди бозгашт боз касби собиқашро идома додааст. Яъне солҳои 1976—1977 муаллими мактаби миёнаи № 32-и ноҳияи Ҳисор буд.

Шавқу рағбат ба МКД Тоҷикистон ӯро бо сафҳои худ овард ва аз моҳи августи соли 1977 дар вазифаи нозири минтақавии кор бо ноболиғони гурӯҳи профилактикии (пешгиринамоии) хадамоти кофтукови ҷиноятии ШКҶ ШКД-и ноҳияи Марказии (ҳоло н. Фирдавсӣ) РКД-и шаҳри Душанбе фаъолияти хизматиашро оғоз намуда то моҳи октябри соли 1979 ифои вазифа карда аст.

Муддати як соли оянда (10.1979 — 10.1980) ваколатдори ҳамин гурӯҳ буд. Дар солҳои минбаъда бошад фаъолиятҳои хизматиаш дар ҳамин ШКД идома ёфта дар иҷрои вазифаҳо боло рафтааст.

Чунончи: ваколатдори калони ШКҶ (10.1980 −10.1982), муовини сардори шуъбачаи кофтукови ҷиноятии ШКД (10.1982 — 06.1983), сардори ШКҶ ШКД (06.1983-02.1985).

Аз феврали соли 1985 то июни соли 1989 дар вазифаи муовини сардори ШКД-и ноҳияи Марказии шаҳри Душанбе, ӯ низ сардори ШКҶ кор кард. Баъдан моҳҳои июн — ноябри соли 1989 ба вазифаи боз ҳам баландтар, муовини сардори РМЗҶИ ВКД ҶШС Тоҷикистон, ӯ низ сардори Шуъбаи мубориза бо ҷиноятҳои муташаккил тавсия дода шудааст.

Дар давраҳои минбаъда бошад, бинобар ривоҷу равнақи ақоиди демократӣ, бозсозӣ, адолатхоҳӣ, ки дар ИҶШС васеъ паҳн шуда буду аз осори он гурӯҳҳои ҷинояткор низ дар саросари Шуравӣ сар бардошта буданд Раёсат ва Шуъбаҳои 6-ум дар назди ВКД ИҶШС ва вазоратҳои ҷамоҳири иттифоқӣ бинобар идора ва назорати ин раванд ташкил карда мешаванд.

Дар ҳамин давра аз моҳи ноябри соли 1989 то апрели соли 1990 сардори Шуъбаи 6-и ВКД Тоҷикистон таъин шудааст.

Апрели 1990 — апрели 1991 бошад Шуъбаи мазкур ба Раёсати 6-ум ва аз апрели 1991 бошад ба Раёсати байниминтақавии мубориза бо ҷиноятҳои муташаккили ВКД ИҶШС дар Ҷумҳурии Тоҷикистон табдил дода шуда Имроншоев Гулдастшо сарварии онро ба уҳда дошт.

Баъди пошхӯрии сохти Шуравӣ сохторҳои ин Раёсат, ки дар марказу маҳалли Тоҷикистон фаъолият доштанд аз байн рафтанд, вале Раёсати 6-и ВКД Ҷумҳурии Тоҷикистон фаъолият дошт ва аз моҳи март то майи соли 1992 сарварии онро Имроншоев Гулдастшо ба уҳда гирифта буд.

Бо фармони Президент УП № 220 аз 30.10.1992 ва фармони ВКД Ҷумҳурии Тоҷикистон, таҳти № 316 ҳ/ш аз 20.11.1992 Имроншоев Гулдастшо Вазири корҳои дохилии Ҷумҳурии Тоҷикистон таъин карда шудааст, ки то 25.12.1992 фаъолият бурда аст. Дар асоси Қарори Шурои Олии Ҷумҳурии Тоҷикистон аз 2 декабри соли 1992 аз вазифаи ишғолкарда озод карда шудааст.

 Даргузашт 
Гулдастшо Имроншоев 7 марти соли 1993 бо сабаби беморӣ даргузашт.

 Эзоҳ 

 Адабиёт 
 Шарифзода Ф. Р., Назарзода Н. Ҷ. Комиссарҳо-вазирон ва генералҳои МКД Тоҷикистон (1917—2017). — Д.: «Эр-граф», 2017. — С. 110—111. — 320 с.